Grayston-brug: Ondersoek wéér uitgestelFoto: Netcare 911 Die ondersoek na die oorsaak van die ineenstorting van die tydelike brugstruktuur by die Grayston-afrit op die M1 in Johannesburg is na volgende jaar uitgestel. Dit volg ná ŉ twee dae lange sitting van die kommissie van ondersoek by die departement van arbeid se kantore in Pretoria. Die artikel 32- kommissie van ondersoek is deur die departement van arbeid begin nadat die brugstruktuur op 15 Oktober 2016 ineengestort het. Twee mense is in die voorval dood en 19 mense beseer. Die ondersoek is deur die departement ingestel kragtens die Wet op Beroepsgesondheid en Veiligheid om te bepaal of daar enige nalatigheid of nienakoming van wetgewing was. Lennie Samuel, voorsitter van die kommissie, het besluit om die saak uit te stel nadat hy nuwe getuienis van Garry Farrow, ŉ meganiese ingenieur, aangehoor het. “Die getuie het die kommissie onkant betrap nadat hy ŉ verslag ingedien het wat nog nie deur die kommissaris of Murray & Roberts (die hoofboumaatskappy) gesien is nie,” het die departement in ŉ verklaring gesê. Foto: Netcare 911 “Die kommissaris het saam met die regsverteenwoordigers van al die belanghebbendes besluit dat, in die belang daarvan dat die verhoor sonder onnodige vertraging voortgaan, verdere voortsetting met deskundige getuies die verhoor onmoontlik kan maak,” lui die verklaring. “Die kommissaris het besluit die bewyse wat hy tot dusver bekom het, is voldoende sonder om kenners verder te kruisondervra en daarom is die voorstel [van uitstel] van die regsverteenwoordigers aanvaar.” Samuel het gesê indien dit nodig sal wees om kennergetuies weer voor die kommissie in te roep, sal dit gedoen word tesame met die ander ongeveer 20 getuies wat nog moet getuig. Die departement het gesê ŉ tydperk van Julie tot September 2018 is vasgestel om die saak af te handel. “Dit is die enigste datums wanneer al die regsverteenwoordigers beskikbaar is.”